S-498/2011

Mál þetta, sem dómtekið var 23. júní sl., er höfðað með ákæru útgefinni af lögreglustjóranum á Suðurnesjum 18. apríl 2011 á hendur R-x-x S-x-x, kt. […], Kirkjuvegi 52, 230 Reykjanesbæ, fyrir eftirtalin brot:

I.

Umferðarlagabrot, með því að hafa mánudaginn 4. maí 2009, ekið bifreiðinni MI979, austur Reykjanesbraut, vestan við Grindavíkurveg, á 124 kílómetra hraða á klukkustund, að teknu tilliti til vikmarka, þar sem leyfður hámarkshraði er 90 kílómetrar á klukkustund.

Telst háttsemi þessi varða við 2. mgr. 37. gr., sbr. 1. mgr. 100. gr. umferðarlaga nr. 50/1987.

II.

Umferðarlagabrot, með því að hafa föstudaginn 11. febrúar 2011, ekið bifreiðinni MI979, austur Reykjanesbraut, við Hvassahraun, á 133 kílómetra hraða á klukkustund, að teknu tilliti til vikmarka, þar sem leyfður hámarkshraði er 90 kílómetrar á klukkustund.

Telst háttsemi þessi varða við 2. mgr. 37. gr., sbr. 1. mgr. 100. gr. umferðarlaga nr. 50/1987.

III.

Umferðarlagabrot, með því að hafa sunnudaginn 20. febrúar 2011, ekið bifreiðinni MI979, suður Hafnargötu, Reykjanesbæ, undir áhrifum ávana- og fíkniefna (tetrahýdrókannabínól mældist í blóði 2,0 ng/ml).

Telst háttsemi þessi varða við 1. mgr., sbr. 2. mgr., 45. gr. a., sbr. 5. gr. laga nr. 66/2006, sbr. 1. mgr. 100. gr. umferðarlaga nr. 50/1987.

IV.

Þjófnað, með því að hafa mánudaginn 28. mars 2011, stolið 1 stk. af Gillet rakvél, 7 pakkningum af Gillet rakvélarblöðum, 2 stk. af Gouda osti og Bayonnesskinku, samtals að verðmæti 23.462 kr., úr verslun Nettó, Krossmóa, Reykjanesbæ.

Telst háttsemi þessi varða við 1. mgr. 244. gr. almennra hegningarlaga nr. 19/1940.

V.

Þjófnað, með því að hafa mánudaginn 28. mars 2011, stolið ilmvatnsflösku af gerðinni Cat Delux With Kisses – N-x-x C-x-x, samtals að verðmæti 6.094 kr., úr verslun Lyf og Heilsu við Suðurgötu 2, Reykjanesbæ.

Telst háttsemi þessi varða við 1. mgr. 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.

Þess er einnig krafist að ákærði verði dæmdur til sviptingar ökuréttar, skv. 101. og 102. gr. umferðarlaga nr. 50/1987, sbr. 25. gr. laga nr. 44/1993 og 18. gr. laga nr. 66/2006.

Mál nr. S-531/2011, sem var höfðað á hendur ákærða með ákæru lögreglustjórans á höfuðborgarsvæðinu útgefinni 10. maí 2011 var sameinað þessu máli, sbr. 1. mgr. 169. gr. laga nr. 88/2008 um meðferð sakamála. Þar er ákærða gefið að sök eftirtalin þjófnaðarbrot framin á árinu 2009 nema annað sé tekið fram:

I.

Mánudaginn 23. febrúar í verslun Tölvulistans, Nóatúni 17, Reykjavík, stolið tölvubúnaði, hörðum diski af gerðinni Western Digital, að verðmæti 14.607 kr.

II.

Laugardaginn 25. júlí, í verslun Debenhams, Smáralind, Kópavogi, stolið tveimur ilmvatnsglösum, samtals að verðmæti 13.980 kr.

III.

Laugardaginn 18. október 2010, í verslun Tölvulistans, Reykjavíkurvegi 66, Hafnarfirði, stolið sjónvarpsflakkara, að verðmæti 29.990 kr.

Brot þessi eru talin varða við 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.

Jafnframt var mál nr. S-535/2011, sem var höfðað á hendur ákærða með ákæru lögreglustjórans á Suðurnesjum útgefinni 10. maí 2011, sameinað máli þessu. Ákærða er gefið að sök umferðarlagabrot, með því að hafa mánudaginn 25. apríl 2011, ekið bifreiðinni MI979, vestur Norðurlandsveg, við Heiðarsporð, á 128 kílómetra hraða á klukkustund, að teknu tilliti til vikmarka, þar sem leyfður hámarkshraði er 90 kílómetrar á klukkustund.

Telst háttsemi þessi varða við 2. mgr. 37. gr., sbr. 1. mgr. 100. gr. umferðarlaga nr. 50/1987.

Þess er krafist að ákærði verði dæmdur til refsingar og til greiðslu alls sakarkostnaðar.

Ákærði krefst vægustu refsingar er lög leyfa. Þá gerir verjandi kröfu um þóknun.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í maí 1987. Samkvæmt sakavottorði ákærða gekkst hann hinn 15. ágúst 2007 með lögreglustjórasátt undir greiðslu sektar fyrir brot gegn 45. gr. umferðarlaga og fíkniefnalagabrot. Jafnframt var hann sviptur ökurétti í átta mánuði. Þá gekkst ákærði undir greiðslu 30.000 króna sektar með viðurlagaákvörðun 28. september 2010 fyrir þjófnað. Síðast var ákærði dæmdur í Héraðsdómi Reykjaness 10. janúar 2011 í eins mánaðar fangelsi, skilorðsbundið í 2 ár, fyrir þjófnaðarbrot. Brot ákærða samkvæmt I. kafla ákæru 18. apríl 2011 og þjófnaðarbrot í ákæru 10. maí 2011 voru framin fyrir skilorðsdóminn og ber að þessu leyti að dæma ákærða hegningarauka samkvæmt 78. gr. almennra hegningarlaga nr. 19/1940, sbr. 77. gr. sömu laga. Með öðrum brotum sínum hefur ákærði rofið skilorð dómsins. Með vísan til 60. gr. almennra hegningarlaga er dómurinn frá 10. janúar 2011 nú dæmdur upp og ákærða gerð refsing í einu lagi. Að öllu þessu virtu þykir refsing ákærða hæfilega ákveðin fangelsi í þrjá mánuði. Ákærði skal jafnframt sviptur ökurétti í tvö ár frá birtingu dómsins að telja. Samkvæmt framlögðum gögnum hefur ákærði tekið sig á og fór hann 27. apríl sl. í meðferð á sjúkrahúsinu Vogi og síðan í endurhæfingu að Staðarfelli. Verður refsing hans því bundin skilorði, eins og nánar greinir í dómsorði.

Með vísan til 218. gr. laga nr. 88/2008 ber að dæma ákærða til að greiða sakarkostnað málsins, alls 134.618 krónur, þar með talda þóknun verjanda síns, U-kk-ef S-kk-ef B-kk-ef hdl., að fjárhæð 37.650 krónur, að virðisaukaskatti meðtöldum.

Dóm þennan kveður upp S-kvk-nf B-kvk-nf héraðsdómari.

D ó m s o r ð:

Ákærði, R-x-x S-x-x, sæti fangelsi í þrjá mánuði, en fresta skal fullnustu refsingarinnar og hún niður falla að liðnum tveimur árum frá birtingu dómsins haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði er sviptur ökurétti í tvö ár frá birtingu dómsins að telja.

Ákærði greiði 134.618 krónur í sakarkostnað, þar með talda 37.650 króna þóknun skipaðs verjanda hans, U-kk-ef S-kk-ef B-kk-ef héraðsdómslögmanns.

S-kvk-nf B-kvk-nf